text: El torneig local de la FIRST LEGO League que té lloc aquest cap de setmana a l'Escola Politècnica Superior de la Universitat de Girona se centra a l'entorn del desafiament "Nature's Fury" destinat a controlar els desastres naturals com terratrèmols, tsunamis, huracans i altres fenòmens de la natura.
  Per primera vegada el torneig, que arriba a la quarta edició, se celebra en dues jornades per l'elevat nombre d'equips participants (27 equips).
  L'equip Mini Salvauth Park de Girona ha guanyat avui el primer premi del primer dia de torneig de robòtica FIRST LEGO League, que ha tingut lloc aquest matí a l'Escola Politècnica Superior (EPS) de la Universitat de Girona. En total, s'han repartit vuit premis entre els 13 equips que avui han competit en el desafiament Nature's Fury amb l'objectiu de controlar els desastres naturals com terratrèmols, tsunamis, huracans i altres fenòmens de la natura. Demà ho faran 14 equips més.
  Premi a l'Entrenador per a Antirobota de l'INS Frederic Martí Carreras de Palafrugell
  Premi a les Joves Promeses per a Campalanets de l'INS Rafael Campalans d'Anglès
  Premi Fundació Scientia a l'Emprenedoria per a Meteorite's 2K14 de l'INS Santa Coloma de Farners de Santa Coloma de Farners
  Premi als Valors de la FIRST LEGO League per a Dynamik de l'escola Els Estanys de Platja d'Aro
  Premi al Comportament del Robot per a Bell-lloc Llumipaig del Col·legi Bell-lloc del Pla de Girona
  Premi al Disseny del Robot per a Lego Nostrum de l'escola Casa Nostra de Porqueres-Banyoles
  Premi al Projecte Científic per a AD99 de l'INS Alexandre Deulofeu de Figueres
  Premi Fundació Scientia, que dona accés a la Gran Final FLL Nature's Fury Espanya, que se celebrarà el 22 de març a Barcelona, per a Mini Salvauth Park de Girona
  Aquest premi és el màxim reconeixement atorgat a un equip que destaca per ser un model de respecte als valors FIRST LEGO League i per haver aconseguit l'excel·lència i la innovació tant en el disseny del robot com en el projecte científic.
  L'acte ha comptat amb la presència de l'investigador de la UdG, Rafael Garcia Campos, director de la FLL Girona; Mònica Margarit, directora general de la Fundació Príncep de Girona; Sílvia Font, vicerectora d'Estudiants de la UdG; i Isabel Muradàs, regidora d'Ensenyament i d'Esports de l'Ajuntament de Girona.
  En aquesta quarta edició de la FLL a Girona, que per primera vegada s'ha planificat en dues jornades, de 13 i 14 equips, respectivament, més de 200 nois i noies, de 27 equips provinents d'instituts de secundària de la demarcació i d'iniciatives particulars han posat a prova el seu talent i el seu enginy a través de diverses proves que s'han desenvolupat de les 9 del matí a les 2 del migdia a l'Escola Politècnica Superior.
  La FLL és una competició d'abast mundial i s'estructura en lligues locals. Els millors equips de cada certamen passen a una final estatal, que es farà el 22 de març a Barcelona, i, d'aquesta, a un torneig mundial que pot ser el 'Open European Championship' (que se celebrarà a Pamplona durant el mes de maig) o bé el 'World Festival' (que es realitzarà a Sant Louis, Estats Units, durant el mes d'abril).
  La celebració d'aquest torneig de robòtica d'abast mundial per a equips de nois i noies d'entre 10 i 16 anys es desenvolupa en un ambient esportiu, festiu i de cordialitat.
  Cada any, la FLL llança un nou repte basat en un problema del món real. El repte té 3 parts: (1) Projecte Científic, en què els equips han d'identificar un problema real relacionat amb la temàtica del repte, proposar una solució innovadora i compartir les seves experiències amb una presentació. (2) Desenvolupament d'un Robot a partir de peces de LEGO (utilitzant el kit LEGO Mindstorms). El repte inclou una taula de competició on els robots han d'intentar superar 10 missions en dos minuts i mig. Cada equip ha de dissenyar, construir i programar un robot per intentar resoldre el màxim nombre de missions de la taula de competició. Aquest apartat inclou que l'equip expliqui el disseny del seu robot, les decisions tècniques que han pres i l'estratègia per superar les diferents missions. (3) Valors FLL. Els jutges que avaluen cada equip tenen en compte aspectes relacionats amb la competició amistosa, el respecte als altres i el treball en equip.
  Els equips compten amb el suport d'un entrenador, en la majoria dels casos un professor, que durant les vuit darreres setmanes els ha guiat i assessorat en la preparació de les proves.
  FIRST ("For Inspiration and Recognition of Science and Technology" – Per a la Inspiració i el Reconeixement de la Ciència i la Tecnologia, en català) és una organització sense ànim de lucre, que aspira a transformar la visió actual de la ciència i la tecnologia per part dels nens i les nenes, fent que la ciència, les matemàtiques, l'enginyeria i la tecnologia siguin el vehicle cap a la superació del repte proposat. FIRST va ser fundada el 1989 per Dean Kamen i la seva missió és dissenyar programes atractius i innovadors per al desenvolupament de l'autoconfiança, el coneixement i les habilitats per motivar als més joves a identificar oportunitats en el món de la ciència i la tecnologia.